Tarybos sprendimas
1993 m. vasario 1 d.
dėl Konvencijos dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) patvirtinimo Bendrijos vardu
(93/98/EEB)
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 130s straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi tam, kad būtų parengta Pasaulinė konvencijas dėl pavojingų atliekų tarpvalstybinių pervežimų kontrolės, Komisija, remdamasi 1988 m. spalio 28 d. Tarybos sprendimu ir pasikonsultavusi su valstybių narių atstovais, Bendrijos vardu vedė derybas ad hoc darbo grupės susitikimuose pagal Jungtinių Tautų aplinkos apsaugos programą (UNEP);
kadangi, pasibaigus toms deryboms, 1989 m. kovo 22 d. Bendrija, įgaliota 1989 m. kovo 21 d. Tarybos sprendimu, patvirtino ir po to pasirašė Bazelio konvenciją dėl pavojingų atliekų tarpvalstybinių pervežimų bei jų tvarkymo kontrolės;
kadangi Konvencijos tikslas - padėti apsaugoti aplinką nuo atliekų keliamo pavojaus, taikant griežtesnę pavojingų ir kitų atliekų tarpvalstybinių pervežimų kontrolę ir aplinkai nežalingą jų tvarkymą; kadangi dėl to ji nustato importo, eksporto ir tranzito tvarką;
kadangi Taryba, 1993 m. vasario 1 d. priėmusi Reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [3] nustatė taisykles, apribojančias ir kontroliuojančias tokius pervežimus; kadangi šios taisyklės yra sukurtos tam, kad, inter alia, esanti atliekų pervežimų Bendrijos priežiūros ir kontrolės sistema atitiktų Bazelio konvencijos ir Ketvirtosios AKR-EEB konvencijos reikalavimus;
kadangi pagal 22 ir 23 Bazelio konvencijos straipsnius, valstybės gali Konvenciją ratifikuoti, priimti ar jai pritarti ir prie jos prisijungti bei politinės ir (arba) ekonominės integracijos organizacijos - ją oficialiai patvirtinti arba jai pritarti,
NUSPRENDĖ:
1 straipsnis
Konvencija dėl pavojingų atliekų tarpvalstybinių pervežimų bei jų tvarkymo kontrolės, priimta 1989 m. kovo 22 d. Bazelyje, patvirtinama Europos ekonominės bendrijos vardu.
Konvencijos tekstas pridedamas prie šio sprendimo.
2 straipsnis
1. Tarybos pirmininkas Bendrijos vardu deponuoja patvirtinimo dokumentą Jungtinių Tautų Generaliniam Sekretoriui, kaip numatyta Konvencijos 22 straipsnyje [4].
2. Tuo pat metu, laikydamasis šios Konvencijos 22 straipsnio 3 dalies nuostatų, Pirmininkas deponuoja prie šio sprendimo pridėtą pareiškimą apie kompetencijos ribas.
3 straipsnis
Šis sprendimas paskelbiamas Europos Bendrijų oficialiajame leidinyje.
Priimta Briuselyje, 1993 m. vasario 1 d.